  Виталий Пронин Книга, писатель, лул... Кыӵе соослэн интызы туала улонын? Вераськиськом Ижысь Национальной библиотекаысь Книжной палаталэн валтӥсь библиотекареныз, культура удысысь дано ужасен, Удмурт Элькунлэн кун премиезлэн лауреатэныз Надежда Лимоноваен. — Литература, шуо, вордӥське калыклэн лул-сюлэмысьтыз. 42 ар ӵоже книга котырын ужаса, тӥ сое шӧдӥськоды-а? — Библиотекарьёс — со шудолэсь но шудо адямиос. Соослэн лулпуш дуннезы нуналлы быдэ узырме. Тае мон библиотекае ужыны лыктэме бере пыдтышеным ик шӧди кадь. Мон адӟи, кызьы нылпи библиотекарь пиналлы книга сётэ, нош пиналлэн синъёсыз ӝуаны кутско. Яке шуэ: таӵеез книга ӧвӧл но, мон тыныд эшшо умойзэгес сёто. Библиотекарь нуналлы быдэ лыдӟисьлы сомында книга сётэ, соин ӵош сомында шуд! Со адямилэсь лулзэ ӝутэ, будэтэ. Мон понна библиотекарь луон — со профессия гинэ ӧвӧл, со аспӧртэм миссия. Мае тодӥсько, мукетыз но мед тодоз кадь потэ. Зэм, дышетскемея мон немец кыллы дышетӥсь. Но улонын тросэз витёнтэм шорысь луэ. Мукет ласянь, витёнтэм учыръёслэн но радлыксы вань. Одӥг визьмо адями шуиз: коркаяд книгаос вань ке, соосты одно ик кин ке лыдӟыны кутскоз. Туннэ ке ӧз, ӵуказе, ӵуказе ке ӧз — усьсэ. Милям бубымы туж яратэ вал лыдӟиськыны, «Советской Удмуртия», «Кенеш» но мукет изданиос басьяз. Школаын но мыным туж удалтӥз: удмурт литературалы дышетӥз республикаямы туж тодмо, визьмо дышетӥсь — Екатерина Васильевна Осотова. Солы луыса мон литератураез яратӥ. Но улонме библиотекаен герӟало шуыса, ноку ӧй малпалля. Нылпи библиотекае огдырлы ужаны вуи но, отын сыӵе ӟеч наставнике вал. Со книгаез кутэ но шуэ: «Надежда Петровна, понюхайте, как пахнет книга!» Татын мон асме эркын уясь чорыген шӧдӥ. Валай, та мынам дуннее. — Пичи шуръёслэн бад-ӟым зарезе усемзы кадь, бӧрысь тӥ Национальной библиотекае вуиды. Али та библиотекаез Надежда Лимоноватэк син азе уд ик пукты... — Ижысь Нылпи библиотекаен кивалтӥсько ни вал, «куразы» Национальной библиотекае. Улонлэн радлыкезъя озьы луыны кулэ вал, дыр. Татын мон удмурт луыса нырысьсэ вордӥськи. Отчыозь синтэм кыӵышпи кадь вал. Малы? Тодӥсько вал, мон удмурт шуыса, но асме удмуртэн шӧдонэ ӧй вал. Сыӵе валан вуиз, удмурт писательёсын пумиськылыса гинэ. Национальной библиотекае вуылӥзы зэмос писательёс! Азьвыл соос шоры учкыны ик кышкасько вал, соос книга гожъяло ук! Огпол Семён Самсонов вуиз, пыдаз – гын сапегъёс. Ма та? Калык писательёс гын сапеген ветло-а, мар-а? Но вераны кутске ке… Одӥг верамзэ уг ни вунэтӥськы: улонлэсь котькуд минутсэ, пе, дунъяно. Котькуд минутэ адями пӧртэм сямен усьтӥське. Мон, пе, али тӥледлы книга сярысь верало, мукет интыын озьы ик уг ни вера. Нырысь мон озьы шуэмзэ пелям ик ӧй поны. Нош аръёс ортчыса, ёросъёсысь библиотекарьёслы семинаръёс ортчытъякум, валай. Адӟисько: одӥг кышномурт 4-тӥ занятиям лыктэ ини. Ма, одӥг темаез ик кылзыны тунсыко шат? Ма, пе, тӥ котькуд занятиын мукет сямен вераськоды ук… Зэм но, мадён вискам книга мон азьын выль сямен усьтӥське, туннэ мон мае ке ӧй адӟы, нош ӵуказе - шуак усьтӥ. — Мыным потэ, библиотека — лулпушез чыл-кытатӥсь инты. Юнме уг шуо, дыр, библиотекарьёс — со берпуметӥ дун-чылкыт адямиос... — Библиотека – со храм кадь. Вань черк, кытын вӧсясько, нош таяз книгаос возисько. Библиотекаын даллашоно ӧвӧл, татын книгаез ӝутоно. Тодам на: тодмо литературоведлэн Зоя Богомоловалэн книгаез потӥз. Талы но К. Гердлэн вордӥськемез дырысен 100 ар тырмонлы сӥзьыса, бадӟым пумиськон ортчытӥськом. Но куд-ог адямиос Зоя Алексеевнаен даллашыны кутскизы, книгаяды, пе, ваньмыз ик шонер ӧвӧл. Автор ыштӥськиз. Со ӟечен малпаса гожтӥз ук, сомында кужымзэ сётӥз! Книга – со пинал кадь. Библиотекаын шумпотоно, книга вордӥськиз шуыса. Пинал но пӧртэм вордӥське ук, но солы шумпото! Собере гинэ адӟиське ини, кин будэ со пиналлэсь. Озьы ик авторез но ноку вӧсь кароно ӧвӧл. Книгалэсь шекъёссэ эскероно Писательёслэн огазеяськонзылэн правленияз, кыӵе ке кенешъёсын. Нош библиотекаын шумпотоно, книга вань шуыса. Эшшо ик туала вакытэ книга поттыны туж секыт луиз. — Ялан книгаос пӧлын улыса, кыӵеез сюлэмдэс вырӟытэ? — Тужгес яратоно книгаме мон вераны уг быгаты, туж секыт бырйыны. Но нырысетӥ книгаме, солэсь зынзэ гинэ но, мон туж умой тодӥсько на. Со вал Дэбес ёросысь Данёгуртысьтым школаын, нырысетӥ классын. Дышетӥсьмы усьтӥз шкафез но шуиз: та милям книгаосмы. Поттӥз Д. Мамин-Сибиряклэсь пичи гинэ «Серая шейка» книгазэ. Мон солэсь зынзэ али но шӧдӥсько на. Библиотекае выль книга вуэ ке, соку ик киям кутытэк, шур-шур ке но лисъятэк уг чидаськы. Шумпотӥсько, егитъёс пӧлын но книга яратӥсьёс ӧжыт ӧвӧл. Милям Национальной библиотекаямы ӵош ужась эшъёсмы пӧлын тросэз книга дуннеын уло. Кылсярысь, вӧзам ужась Лариса Дмитриева. Чеберлыко литератураез со туж мур вала. Мон шумпотӥсько, мытэм ужез азинтӥсьёс вань, сӥньыс уг чигы. — Нош быгатэ-а книга воштыны эшъёсты? — Книга — со туж матысь эш, но улонын кулэ на луыны мукет эшъёс но. Мынам эше Ижысь Некрасов нимо библиотекаысь библиографической ёзэн кивалтӥз. Туж мыло-кыдо, визьмо кышномурт, 3 нылъёслэн анайзы. Но, жаляса верано, улонысь туж вазь кошкиз... — Али кулэ книгаез ӵемысь шедьтыны луэ, дорысь потатэк, электрон амалъя. Библиотекаосы ветлӥсь ӧжытгес кыле. Та тӥледыз уг ӝожомыты-а? — Библиотека — со книгалэн юртэз. Мон уг малпаськы, ваньмыз электрон амалэ выжоз шуыса. Вуылӥ Финляндие. Отын библиотечной системазы дуннеысь тужгес ӟечен лыдъяське. Кусып вози Америкаысь библиотекаен. Конгресслэн библиотекаез дорамы потӥсь котькуд книгаез басьтэ (Быдэс Россиысь — котькуд книгаез!). Соослы со малы ке кулэ ук. Асьмелэн но книга пала берытскозы ай. — Уно аръёс ӵоже тӥ шаертодонъя но фин-угорлитературая ёзэн кивал-тӥды, писательёсын пумиськонъёс радъялляды, удмурт книгаослы сӥзем проектъёсын ужады. Асьтэлэн гожъяськон мылкыдды ӧвӧл-а? — Мылкыд вань. Киям ручка кутӥсько ке, писательёслы паймемысь уг дугдӥськы. Вераны гинэ капчи, гожтыны быгатоно ук! Со сомында кужымез басьтӥсь уж! Писательёслэн йырынызы вылӥысь кыӵе ке кужым кивалтэ кадь потэ, соос гожъяськытэк улыны уг быгато. Куд-ог писательёс мыным шуо: калык уг лыдӟиськы ни, гожъяськем ик уг поты. Нош мон шуисько: гожъяське. Куке соку одно лыдӟозы. Тӥледыз уг лыдӟо ке, со уг на вера, произведениосты уродэсь шуыса. Улон али сыӵе… Нош библиотекарь авторъёсты ӝутыны, книгаосты калыке поттыны кулэ. — Нош кызьы туала литератураез дунъяськоды? — Туала литератураын но вань туж шара, лул-сюлэм пыр поттэм, туж зол произведениос. Вань, конечно, заказъя лэсьтэмъёсыз но. Азьвыл но озьы ик вал. Республикаямы монэ ваньмыз сямен писательёс тодо. Пӧлазы вань сыӵеос, книгазы потэ гинэ, мон соку ик басьтӥсько, лыдӟисько. Куд-ог авторъёслэсь — вис карыса, малпаськыса. Уноезлэн книгаоссы дорам но вань. Шуом, С. Матвеевлэсь котькуд книгазэ витисько. Тунсыко, кызьы со ӧч карыса кадь гожъяське. Е. Миннигараевалэн текстъ-ёсаз быдэс зымиськод кадь, со сьӧраз валтэ. А. Арзамазов литературовед сямен тунсыко потэ. Дарали Лелилэсь прозазэ витисько. Егит кылбурчилэн А. Шумиловалэн презентацияз ветлӥ но – дун-чылкыт вуэ пырай кадь, сыӵе бурдо луи! Берло аръёссэ Национальной библиотекаысь Книжной палатаын ужасько. Татын ми республикаямы потэм вань книгаосты утьыны тыршиськом. Шаерамы таӵе огазеяськон одӥг гинэ. 100 ар ортчыса но, али потэм книгаосын адями тодматскыны, соосты кияз кутыны мед быгатоз. Оло, туж пичи, дунъямтэ книга но, даур ортчыса, выль сямен усьтӥськоз. ________ Елена Миннигараева Теги: адямиоссярысь Йскалыкбиблиотека  